**Света Тајна Покајања- Исповести**

<https://www.youtube.com/watch?time_continue=107&v=tlSuzDeKSYE&feature=emb_logo>

Покајање је света тајна у којој хришћанин исповеда своје грехе пред свештеником, и преко њега добија невидљиви опроштај грехова од самога Господа Христа, и од саме Цркве. **Ову свету тајну установио је сам Спаситељ Христос ради опроштаја грехова, учињених после крштења. Установио ју је после свог Васкрсења, када је рекао својим ученицима: *Примите Духа Светога! Којима отпустите грехе, отпустиће им се; и којима задржите, задржаће се.***

Да би заиста добио опроштај грехова кроз ову свету тајну, хришћанин је дужан да се искрено и скрушено каје за грехе своје, да их смирено исповеди свештенику, да има одлучну намеру да исправи своје понашање и да буде уверен у безмерно милосрђе Спаситељево.

Пост и молитва су одлична средства еванђелска која помажу и утврђују човека у покајничком расположењу. Дакле, тај духовни лек под називом покајање у Православној Цркви се назива Света Тајна Покајања или исповести. У овој Светој Тајни човек се чисти од оних грехова које је учинио после крштења. У светлости до сада реченог јасно је да бити прави хришћанин, значи бити искрени покајник, значи имати стално пред очима мноштво својих сагрешења, и непрекидно осећати покајничко расположење. На то је човек позван пре него што постане хришћанин. ***"Покајте се и верујте Еванђеље"* рекао је Господ Христос у почетку своје проповеди, и тиме показао пут како се постаје следбеник Христов. Тај пут је - покајање.**

**Покајање је уствари буна човека против себе самога, каже Свети владика Николај Велимировић, у смислу - против себе онаквог какак човек не жели да буде и труд да се постане бољи, онакав какав човек жели да буде**. **То је буна против старог човека, човека који се налази у гресима и страстима и тиме удаљеног од Бога. Јер сваки грех удаљује од Бога, а човек који се непокајан налази у гресима губи способност за духовну реалност. Да би такав човек постао "нова твар", по апостолу Павлу, мора прво "доћи себи", попут блудног сина, и покајати се. Почетак томе је буђење из летаргичког сна греха, због чега свети Апостол и довикује успаваним у гресима: *"Устани ти који спаваш, васкрсни из мртвих, и обасјаће те Христос"*** (Ефесцима Посланица 5,14).

**На крају износимо Христову еванђеоску причу-параболу која на метафоричан начин показује како је велика љубав Божија према покајаном грешнику. У причи отац који се спомиње јесте Бог, а блудни син јесте изгубљени грешник који се на крају враћа у наручје свог оца: - *Јеванђеље од Луке 15, 11-32*. '' И рече (Исус): Човјек неки имађаше два сина, и рече млађи од њих оцу: Оче, дај ми дио имања што припада мени. И он им подијели имање. И послије неколико дана покупи млађи син све своје, и отиде у земљу далеку, и онамо просу имање своје живећи развратно. А кад потроши све, настаде велика глад у земљи оној, и он поче оскудијевати.И отишавши приби се код једнога житеља оне земље, и он га посла у поље своје да чува свиње. И жељаше напунити трбух свој рошчићима које свиње јеђаху, и нико му не даваше.   
А кад дође себи, рече: Колико најамника у оца мога имају хљеба исувише, а ја умирем од глади! Уставши отићи ћу оцу својему, па ћу му рећи: Оче, сагријеших небу и теби, и више нисам достојан назвати се сином твојим: прими ме као једнога од најамника својих. И уставши отиде оцу својему. А кад је још подалеко био, угледа га отац његов и сажали му се, и потрчавши загрли га и пољуби. А син му рече: Оче, сагријеших небу и теби, и више нисам достојан назвати се сином твојим.   
А отац рече слугама својим: Изнесите најљепшу хаљину и обуците га, и подајте му прстен на руку и обућу на ноге. И доведите теле угојено те закољите, да једемо и да се веселимо. Јер овај син мој бјеше мртав, и оживје; и изгубљен бјеше, и нађе се. И стадоше се веселити. А син његов старији бијаше у пољу и долазећи, када се приближи кући, чу пјевање и играње.  И дозвавши једнога од слугу питаше: Шта је то? А он му рече: Брат је твој дошао; и отац твој закла теле угојено што га је здрава дочекао. А он се расрди и не хтједе да уђе. Тада изиђе отац његов и мољаше га. А он одговарајући рече оцу: Ето служим те толико година и никад не преступих заповијест твоју, па мени никад ниси дао ни јарета да бих се провеселио са пријатељима својим. А када дође тај твој син, који је расуо имање твоје са блудницама, заклао си му теле угојено.   
А он му рече: Чедо, ти си свагда са мном, и све моје јесте твоје. Требало је развеселити се и обрадовати, јер овај брат твој мртав бјеше, и оживје; и изгубљен бјеше, и нађе се.''**

**Света тајна исповести и покајања поново гради нарушене односе између нас и Бога или наших ближњих. Признајући своје грехе, одричемо се злих мисли и поступака, и тиме омогућавамо Богу да нас поново сједини са онима од којих смо се удаљили. Покајање уме да буде болно, али у том напору у ствари страда наша себичност и самољубље, а наше срце се отвара за друге. Покајање је усклађивање наше воље са Божијом вољом.**

КАДА СЕ ИСПОВЕДАМО?

Нигде није записано када и колико често се треба исповедати. Сваки је човек личност за себе. Увек се исповедамо када осетимо за то потребу. Не одлажи покајање за сутра и за старост. Боље је да се данас покајемо, јер не знамо да ли ћемо доживети до сутра, саветује свети Јефрем Сирин. св. Јефрем Сирин: Кад се покајеш чувај се да више не грешиш. Ко свакодневно греши и свакодневно се каје, тај је сличан деци која зидају своје кућице марљиво, па их после руше   
  
**Песник Матија Бећковић**: Наш народ је престао да се исповеда и да тражи опроштај. Затражити опроштај то је најсигурнији пут којим човек долази до Бога и до брата.  
Покајање је свети дар Неба. Никада човек није тако леп и узвишен него кад тражи опроштај од Бога и ближњег обливен сузама покајања. Без њега нема уму здравоумља ни срцу мира и спокојства.  
**А. Солжењицин**: величина једне личности и једног народа зависи од висине његовог унутрашњег моралног и духовног развоја и напретка. Покајање је лек за сваки грех; а тиме и лек од сваке духовне смрти.

**Oтац Јустин Поповић**: Својом светом силом покајање рући пакао у човековој души и преводи душу у рај. Сведок је тога покајани разбојник на крсту. Богочовечанском силом Господа Христа света Тајна Покајања осигурава покајнику победу над свима гресима, и над свима смртима, и над свима ђаволима: руши пакао, узноси човека у небо, у Царство небеско. Нема сумње, човек је свемоћни господар себе и свега свога: јер од њега самог зависи и његов рај и његов пакао, и његова смрт и његово васкрсење. Зато је покајање и исповест победа над собом.

**Одговори**

Шта је Света Тајна Покајања?

Који се се греси опраштају кроз свету тајну покајања, а који не?

Која средства утврђују човека у покајничком расположењу?

Против кога чивек бунтује сопсвеним покајањем?

Ко је дао власт епископима и свештеницима да опраштају грехове?

С каквим духовним расположењем треба да идемо код свештеника на исповест?

Колико често треба да приступамо светој тајни покајања?